
Почитуван Заменик Министер за финансии, Николче Јанкуловски,
Почитувана Претседателка на Комисијата за хартии од вредност, Бујаре Абази 
Почитувани гости и пријатели на Берзата од земјата и странство,
Дами и господа,

Добредојдовте на 25-тата годишна конференција на Македонската берза!
Секоја година, кога ќе кажеме дека нешто ќе направиме или нешто ќе се случи „до следната берзанска конференција“, тоа звучи како прилично долг рок. А потоа, некако за час, повторно сме во нашиот убав Охрид и се прашуваме кога толку брзо „летнала“ годината. Очигледно, во духот на новото време и актуелната AI револуција долгорочниот хоризонт станува сè пократок. За среќа, интересот повторно да се собереме овде останува стабилен.
Ви благодарам што сте со нас. Дваесет и пет конференции значат многу разговори, различни берзански циклуси и контакти што прераснале во соработка. Берзанските конференции се можност сите, кои со години го градиме македонскиот пазар на капитал, повторно да се сретнеме. Се надевам дека и годинава ќе имаме отворена дискусија, вклучително и за работите за кои немаме едноставни и брзи одговори.
Ако почнеме од бројките, а на берзанска конференција од тоа нема бегање, 2026 година досега е послаба од претходната.
Заклучно со 15 септември, вкупниот промет изнесува околу 89,8 милиони евра, односно околу 8% помалку од истиот период лани. Но, зад овој релативно умерен пад има позначајна промена во структурата. Класичното тргување е околу 45,6 милиони евра и е намалено за 27%. Блок-трансакциите, пак, надминуваат 40 милиони евра и се зголемени за околу 159%. Просечно дневно во БЕСТ системот се склучуваат 68 трансакции, наспроти 85 лани. МБИ10 на 15 септември изнесуваше 9.151 поен, што е за околу 8,9% пониско мерено од крајот на 2025-та или 12% под нивото на истиот датум минатата година.
Значи, големите трансакции значително го поддржуваат вкупниот промет, но секојдневното класично тргување е видливо потивко. Токму оваа разлика е важна. Блок трансакции се добредојдени, но ликвидноста произлегува од тоа колку често, брзо и лесно инвеститорите купуваат или продаваат.
Како да ги читаме овие состојби?
Според нас, треба да ги гледаме во контекст на претходниот силен раст на прометот и цените, како и долгогодишните познати ограничувања на нашиот пазар. По период на раст, дел од инвеститорите ги реализираат добивките, а потенцијалните купувачи повнимателно ги мерат цените и очекуваните приноси. На плиток пазар, како нашиот, со мал број активни учесници, и релативно мали промени во расположението можат значајно да се почувствуваат. 
Глобалното окружување исто така генерира претпазливост. Геополитичките ризици, цените на енергенсите и движењето на каматните стапки повторно се во фокусот. Сепак, главните американски берзански индекси се во убав плус од почетокот на годината, а некои од регионалните пазари, како Загребската и Љубљанска берза, исто така бележат одлични резултати. 
Значи, состојбите кај нас овој пат не можеме едноставно да ги објасниме со некаков општ берзански сентимент.
Основните карактеристики на нашиот пазар остануваат тесната понуда на финансиски инструменти и ограничениот прилив на нови инвеститори од сите видови. Истовремено, домашните инвеститори имаат сè поширок избор на странските берзи. Тоа го менува окружувањето во кое работиме...
Во 2024 година, кога бројките беа извонредни и ја имавме најдобрата година во последната деценија, од ова место зборував дека добриот период треба да се искористи за следниот развоен чекор. Денес сметам дека тоa е уште понеопходнo. Оттука, би издвоил неколку работи што сметам дека е битно во оваа прилика да ги споделам со вас. 
Најпрвин, особено би ги истакнал актуелниот проект за подготовка на домашните компании за пазарно финансирање, подржан од EBRD. Со него правиме конкретен исчекор во еден од нашите најважни развојни приоритети - да создадеме поширок круг компании што ќе можат својот раст да го финансираат преку Берзата. На интересот што го развивавме преку функционирањеto на БУМ клубот сега му даваме организирана експертска поддршка. Преку ангажираните консултанти од PwC од Македонија и Хрватска, сопствениците и менаџерите добиваат лидерска обука, индивидуална процена на подготвеноста на нивните компании, рамковна евалуација и конкретни препораки за можностите за издавање акции или обврзници. 
Но, сакам овде да бидам сосема јасен. Во делот на анимирање и подготовка на нови издавачи, ова е практично максимумот што Македонска берза, со својата улога и расположливите инструменти, може самостојно да го направи. Ги поврзуваме компаниите со експерти, го намалуваме трошокот на подготовката и им помагаме сериозно да ја разгледаат оваа опција.
Одлуката да се издадат акции или обврзници, сепак, ја носи самата компанија. 
Рокот за пријавување за проектот беше 1 септември. Охрабрени сме од покажаниот интерес на компании со сериозни резултати и развојни амбиции. За 10 места се пријавени повеќе од 20 компании. 
Финалната селекција ќе се направи набрзо. Останува да се надеваме дека од оваа прва група компании ќе произлезе некоја што ќе каже подготвени сме да ја отвориме и вратата на пазарот на капиталот.
Втората работа е конечното почнување со примена на новата законска регулатива, усогласена со европските правила.  
Од неа очекуваме да донесе најсовремени пазарни стандарди и услуги, нови модалитети за проширување на пазарната понуда и зголемена сигурност за инвеститорите. За нас, како што веќе повеќе пати сме нагласиле, големо значење има просторот за развој на т.н. Пазар на растечки компании. Се надеваме дека во врска со ова ќе биде прифатена и нашата заложба за максимална примена на европските лимити и дозволување на поголем износ за прибирање на капитал според поедноставена процедура. Подготовката на потенцијалните издавачи и регулаторното отворање на овој пазарен сегмент треба да се движат усогласено. Затоа и го тераме овој pre-IPO проект со EBRD. 
За успешно спроведување на оваа суштинска нормативна реформа ни е потребна исклучително тесна координација со Министерството за финасии, а особено со Комисијата за хартии од вредност како наш регулатор. Берзата, Депозитарот и финансиските посредници треба навреме да добиваат јасни толкувања и насоки, со остварлива динамика за прилагодување. 
Секако, уверени сме дека со надлежните институции ќе имаме отворен работен дијалог во кој практичните проблеми ќе ги решаваме во интерес на целиот пазар. 
Брзината и начинот на примена на новата регулатива се многу важни и за нашата меѓународна соработка. Знаете дека успеавме да бидеме дел од т.н. проект Junctus, заедно со уште седум берзи (Варшава, Будимпешта, Братислава, Букурешт, Љубљана, Загреб и Софија), поддржан исто така од EBRD. Ние сме таму единствена берза со седиште вон ЕУ и сме присутни, така да кажам, преку специјална покана (wildcard). Со ова направивме голема разлика визави другите берзи од Западен Балкан. Но, токму поради тоа е потребно што побрзо да добиеме адекватна европска регулаторна усогласеност и да им покажеме на партнерските берзи дека можеме да учествуваме во заеднички производи.
Имено, прв конкретен резултат што го очекуваме од Junctus проектот е регионален ЕТФ, со вклучување на неколку акции од нашиот пазар и со последователна котација на овој ЕТФ и на Македонската берза. Со еден инструмент, македонски blue chip акции ќе станат дел од поширока атрактивна инвестициска понуда и ќе добијат дополнителна видливост и побарувачка. Домашните инвеститори, од друга страна, ќе добијат пристап да вложуваат преку Македонска берза во педесетина првокласни компании во Централна и Југоисточна Европа.  
За успешно да се реализира ова ќе треба целосно да се усогласат сите потребни локални правила и оперативни постапки, да се воспостават депозитарни врски (вклучително и со ЦДХВ) и конечно некој од нашите членки да влезе во маркет мејкерство. Оттука, на Junctus гледаме како на практична развојна можност. Доколку сите заедно успешно го направиме ова, истото ќе претставува голем прогрес за нашиот пазар и поставување на темели за идно тргување со ЕТФ-ови и странски финансиски инструменти на Македонска берза. Планот за лансирање на овој регионален ЕТФ е во втората половина на 2027 година. 
Почитувани, 
Сè позначајна тема станува вложувањето на домашните инвеститори во странски хартии од вредност. Македонска берза одсекогаш била заговорник дека во пазарна економија ова мора да биде дозволено. Тоа е неминовен процес и легитимен избор. Диверзификацијата има економска логика, а пристапот до светските пазари никогаш не бил полесен.
Но, токму затоа мора да има рамноправни услови за игра на домашниот и странските пазари. Особено кај оданочувањето на капиталните добивки. Тука се важни начинот на евидентирање и пријавување, признавање на трошоците и загубите и наплата на данокот. Домашниот пазар не смее да биде во понеповолна положба затоа што трансакциите на него се потранспарентни и полесно достапни за даночната администрација.
Либерализацијата на тргувањето во странство започна во 2019 година. Минатата година вкупниот промет во странство (и тоа само тој што оди преку нашите членки, без интернет платформите) го надмина прометот на Македонска берза и изнесуваше над 110 милиони евра. Податоците од првите 6 месеци оваа година покажуваат дека трендот уште повеќе се засилува – статистиката на КХВ вели над 89 милиони заклучно со јуни.
Ова, меѓу другото, покажува дека во Македонија има капитал подготвен да влезе во хартии од вредност. Ако нема добри домашни инвестициски прилики – логично е тој капитал целосно да оди во странство. Затоа и го тераме pre-IPO проектот со EBRD. Затоа е време и кај нас сериозно да разговараме за воведување на т.н. македонски инвестициски сметки. Цела Европа зборува за тоа. Словенија веќе воведе ваков модел и мојот колега Марко од Љубљанска берза денес ќе има посебна презентација за тоа. Хрватска неодамна го претстави нејзиниот модел и планира да го имплементира следната година. Германија, после децении конзервативна политика, оди кон воведување на капитално поддржана компонента на пензискиот систем и го отвора прашањето како долгорочното штедење да се поврзе со пазарни инвестиции. Пораката насекаде е иста - економиите што сакаат повеќе инвестиции мора подобро да го поврзат долгорочниот капитал со продуктивниот корпоративен сектор. Тоа е и суштината на т.н. Унија за штедење и инвестирање на Европската Комисија.
Логиката е едноставна. На сопствените граѓани треба да им се понуди едноставна сметка за инвестирање во хартии од вредност, со помалку администрација и со даночни поволности што го поттикнуваат долгорочното вложување. Притоа, треба да се стимулира вложувањето во домашни компании. 
Сметам дека и ние треба што поскоро да дизајнираме сопствено решение и во него да предвидиме даночно стимулирање на вложувањето во македонски финансиски инструменти. Овие поттикнувања треба да бидат внимателно усогласени со актуелните европски трендови и насочени кон пошироко учество на граѓаните и финансирање на компаниите.
Македонската инвестициска сметка може да помогне посериозно да ги вклучиме и помладите инвеститори. За ова зборувам често во јавноста. Во меѓувреме, младите формираат инвестициски навики. Нашиот пазар најчесто не е присутен во нивниот избор. Секако, покрај економските стимулации за млади инвеститори, потребна е и континуирана едукација, дигитални алатки за онбординг и тргување, разбирливи информации за компаниите и трошоци што имаат смисла и за мали износи. 
Трендот на интензивно тргување на македонските резиденти во странство нè води и до една друга тема за којашто треба да зборуваме отворено. Финансиските посредници можат да го надоместат послабото домашно тргување со поголеми активности на странските пазари. Тоа е разбирливо деловно однесување. Но, таквите трансакции не создаваат соодветна активност и приходи за домашната пазарна инфраструктура. Успешноста на посредување во странство не е доволна мерка за развиеноста на локалниот пазар. 
На македонските компании им е потребен функционален домашен пазар за прибирање капитал. И волја и поттик да го користат овој механизам. Развојот на домашниот пазар на капитал е во директна корелација со начинот и ефектите од вложувањата на средствата на приватните пензиски фондови. Ова, нели, во последно време станува многу актуелно прашање кај нас. Не можеме постојано да констатираме дека најголем дел од ова долгорочно домашно штедење се инвестира во странство и во државни хартии од вредност, дека не носи адекватни приноси, а да не работиме активно на севкупното унапредување на македонскиот пазар што ќе го привлече и оплоди тоа штедење. 
Одржувањето и развојот на домашниот пазар на капитал е заеднички интерес, со одговорност и на институциите и на приватниот сектор.
Дами и господа,
Агендата на конференција е тесно поврзана со работите за кои говорев досега. Ќе разговараме за можностите на малите пазари, за нови емисии и инвестициски сметки, за долгорочниот капитал и технологијата. Со Живко Мукаетов ќе зборуваме и за искуството на Алкалоид, компанија чиј развој многумина од нас го следат со години преку Берзата.
Посакувам од овие два дена да произлезат и конкретни следни чекори. Компанија што ќе ја почне својата подготовка за емисија, посредник што ќе развие нова услуга, институции што ќе се договорат како да отстранат одредена пречка... Токму преку такви одлуки се менува и унапредува пазарот.
Им благодарам на сите говорници и панелисти, како и на моите колеги што работеа на подготвка на конференцијата.
На крај, би сакал да им се заблагодарам и на оние што најконкретно го поддржаа овој настан. Посебна благодарност до нашиот златен спонзор, Халкбанк, како и до спонзорите: Централниот депозитар, НЛБ и Комерцијална банка, Макстил, Сава пензиско друштво и Danske Commodities. Благодарност и до медиумските покровители Телма, Капитал, Пари и Банкарство, како и до нашите поддржувачи Иуте Македонија, Тиквеш и Бучен Козјак. Вашата поддршка ни овозможува да собереме квалитетни соговорници и да создадеме простор за разговори од кои можат да произлезат нови соработки и деловни успеси. 
Ви посакувам корисни презентации и разговори и убав престој во Охрид! 
Ви благодарам на вниманието!

